**ZK/1-34/2022.**

**Határozat: 164-165**

**Rendelet: -**

**Jegyzőkönyv**

**Zalakaros Város Önkormányzata Képviselőtestülete**

**2022. október 13-án megtartott**

**nyílt üléséről**

**Jegyzőkönyv**

Készült Zalakaros Város Önkormányzata Képviselőtestülete a Zalakarosi Közös Önkormányzati Hivatal (8749 Zalakaros Gyógyfürdő tér 1.) tanácstermében **2022. október 13-án** 08,10 órai kezdettel megtartott **nyílt** üléséről.

Jelen vannak: Novák Ferenc polgármester, Czimondor Nándor alpolgármester, Czirákiné Pakulár Judit, Kötő Attila, Magyarné Kovács Judit és Stégli János (08,31 órakor jelent meg az ülésteremben), Vlasicsné Dörgöyne Márta képviselők, Dr. Szentgyörgyvölgyi Eszter jegyző.

Tanácskozási joggal jelen van: Torma László aljegyző, Horváthné Juhász Barbara pénzügyi osztályvezető, Klie Zoltán főépítész és Bodor Johanna igazgatási ügyintéző.

Jegyzőkönyvet készítette: Bodor Johanna igazgatási ügyintéző.

Novák Ferenc: Köszönti a megjelenteket. Megállapítja, hogy az ülés határozatképes, mivel 6 képviselőtestületi tag az ülésen jelen van.

Jegyzőkönyv hitelesítőknek javasolja: Czimondor Nándor alpolgármestert és Vlasicsné Dörgönye Márta képviselőt.

Novák Ferenc: Szavazásra teszi fel a jegyzőkönyv hitelesítőire tett javaslatot.

Képviselőtestület 6 igen szavazattal, ellenszavazat és tartózkodás nélkül a jegyzőkönyv hitelesítőire tett javaslatot elfogadta.

Novák Ferenc: Tájékoztatja a képviselőtestületet, hogy a kiküldött meghívó 2 napirendi pontra tett javaslatot, melyet ismertet:

**Napirend:**

1. **Kiegészítő döntés Zalakaros Város Önkormányzata településrendezési eszközök módosításáról** Előadó: Novák Ferenc polgármester
2. **Tájékoztatás és döntéshozatal képviselői interpellációról** Előadó: Novák Ferenc polgármester

Novák Ferenc: Szavazásra teszi fel a napirend elfogadására vonatkozó javaslatot.

Képviselőtestület 7 igen szavazattal, ellenszavazat és tartózkodás nélkül a  
napirendi javaslatot elfogadta.

**Az elfogadott napirend:**

1. **Kiegészítő döntés Zalakaros Város Önkormányzata településrendezési eszközök módosításáról** Előadó: Novák Ferenc polgármester
2. **Tájékoztatás és döntéshozatal képviselői interpellációról** Előadó: Novák Ferenc polgármester

**Napirend tárgyalása:**

1. **Kiegészítő döntés Zalakaros Város Önkormányzata településrendezési   
    eszközök módosításáról**

Előadó: Novák Ferenc polgármester  
 (Előterjesztés a jegyzőkönyvhöz mellékelve. )

Klie Zoltán: Az előterjesztés tartalmazza, mi indokolja a határozati javaslat elfogadását. Az előterjesztésben hivatkozott megbeszélésen elhangzott, ha soron kívül megküldésre kerül az elfogadott határozat, október 19-én már a záróvéleményt is meg fogjuk kapni.

Novák Ferenc: Elfogadásra javasolja az előterjesztés szerinti határozati javaslatot, melyet szavazásra tesz fel.

Képviselőtestület 6 igen szavazattal, ellenszavazat és tartózkodás nélkül az alábbi határozatot fogadta el:

**Képviselőtestület 164/2022. (X.13.) számú határozata:**

Zalakaros Város Önkormányzatának Képviselő-testülete a környezeti értékelés előzetes egyeztetése alapján úgy dönt, hogy nem indokolt a Gip-3-as iparterület rendezési terv módosítása során külön környezeti vizsgálat készítése, ezzel az egyeztetési eljárást lezárja.

Határidő: azonnal   
Felelős:               Novák Ferenc, polgármester  
Operatív felelős: Klie Zoltán, főépítész

1. **Tájékoztatás és döntéshozatal képviselői interpellációról** Előadó: Novák Ferenc polgármester  
    (Előterjesztés a jegyzőkönyvhöz mellékelve. )

Novák Ferenc: Czirákiné Pakulár Judit képviselő asszonytól kérdések hangzottak el a szeptember 22-i képviselőtestületi ülésen. Kérdezi képviselő asszonyt, hogy elfogadja-e az interpellációra adott választ.

Czirákiné Pakulár Judit: Nem fogadja el. Az 1. számú kérdés, mely az elbocsátásokra vonatkozik. kérdés továbbra is fennáll, 2022. júniusa óta ténylegesen hány fő állandó munkavállaló munkaviszonya szűnt meg bármilyen módon, nem csak felmondással.

A 3. számú kérdés esetében kéri a vezérigazgató úr munkaszerződését. Amennyiben ez a munkaszerződés a korábbiak szerint tartalmazza a cégautó használatot, tehát csak hivatali használat, akkor további intézkedések szükségesek e tekintetben. Továbbá nem szerepel a válaszban a cégautó fenntartásának éves költsége. Az 5. számú kérdés vonatkozásában elnagyolt a válasz. A stratégiát szerette volna megkérdezni. Csak ötletelt vezérigazgató úr vagy vannak konkrét elképzelései? A 7. számú kérdés esetében konkrét gazdaságossági számítást kért, semmilyen alátámasztó dokumentum nem érkezett, továbbra is ezt az alátámasztást kérné. A 9. számú kérdésnél azt kérte, hogy hol, mennyi fő az előírás és ténylegesen hány fő dolgozott az adott munkakör vonatkozásában, tehát továbbra is kimutatásokat szeretne kérni ezzel kapcsolatban. A 10. számú kérdés tekintetében azt kéri, tegyék lehetővé neki, hogy a képviselőtestület elé került döntéselőkészítő dokumentumokat, így a vezérigazgató úr önéletrajzának, diplomamásolatának és szakmai elképzeléseinek megismerését tegyék lehetővé számára. Továbbá kérné a képviselői hozzáférés lekorlátozásának feloldását. 2022. július hónap előtti anyagokat nem látja. Mielőtt nem volt lekorlátozva a hozzáférés, addig természetesen meg tudta nézni a dokumentumokat. Szeretné a Kormányhivatal levelét megnézni, mert ez adatvédelmi és információbiztonsági okokra hivatkozik, ezzel kapcsolatban is vannak különvéleményei. Nem tudja elfogadni vezérigazgató úr válaszát.

Novák Ferenc: A jegyzőnő tájékoztatta a képviselőket a Képviselői Portál hozzáféréséről. Szavazásra teszi fel az előterjesztés szerinti határozati javaslat elfogadását.

Képviselőtestület 5 igen szavazattal, 1 ellenszavazattal és tartózkodás nélkül az alábbi határozatot fogadta el:

**Képviselőtestület 165/2022. (X.13.) számú határozata:**Zalakaros Város Önkormányzata Képviselőtestülete Czirákiné Pakulár Judit képviselő asszony 2022. szeptember 22-i képviselő-testületi ülésén előadott interpellációjára, az előterjesztés melléklete szerint adott válaszokat elfogadja.

Határidő: azonnal  
Felelős: Novák Ferenc polgármester  
Operatív felelős: Bodor Johanna - határozat megküldése Zalakarosi Fürdő Zrt. vezérigazgató   
 részére, nyilvántartás vezetése az interpellációról

Magyarné Kovács Judit: Írt egy levelet, melyben a takarékossággal kapcsolatosan kért tájékoztatást. Van-e intézkedési terv, hogyan áll, történt- e intézkedés e tekintetben?

Novák Ferenc: Az érintett szervezetek vezetői megtették a javaslataikat, melyet ki fog küldeni a képviselőtestület részére. Vannak intézkedések melyet a polgármester saját hatáskörben megtehet és vannak, melyek képviselőtestületi döntést igényelnek. Ilyen intézkedés lehet, a könyvtár szombaton zárva lesz, a Civil Ház kistermének bérleti díjának emelésére tett javaslatot az intézmény, a szökőkút kikapcsolásra került, a díszkivilágítás is több helyen kikapcsolásra kerülhet. A nonprofit kft. is megküldte javaslatát: az MTÜ-vel egyeztettek, hogy vannak-e fenntartási kötelezettségek, de nem fognak sérülni a vállalások. A Látogatóközpont és a Tourinform Iroda nyitvatartásai is változnak.

Magyarné Kovács Judit: A Civil Ház 6000 forintra tervezett bérleti díjával kapcsolatban, arra várunk, ha valaki bérbe akarja venni, akkor azért fűtenénk? Komolyabb takarékossági intézkedések kellenek. A közvilágítás, ha ötszörösére nő, akkor az 60 millió forint lesz.

Stégli János 08,31 órakor megjelent az ülésteremben.

Magyarné Kovács Judit: Kiemeli a Vadvirág utcai lámpasort, ég a közvilágítás, amikor egyébként nem is jár arra senki. A díszkivilágítás kérdését is meg kell beszélni.

Novák Ferenc: Született egy képviselőtestületi döntés a karácsonyi díszkivilágítás tekintetében, a vállalkozók megkeresése, ez a kérdés vissza fog jönni a képviselőtestület elé. A közvilágítás ügyében szóba kerülhet a 0 óra és hajnali 4 óra közötti lekapcsolás, vagy minden 2. lámpatest világítson, ennek szabályairól, engedélyezéséről egyeztetések szükségesek. Az egyéb díszkivilágítás az egy másik téma, a Termáltó, Dísz tér, Szent László tér világításának tekintetében további egyeztetések és képviselőtestületi döntés szükséges.

Magyarné Kovács Judit: Ezeket konkrétan felsorolva kéri leírni, mi a terv és konkrétan, hogy lehet ezt megvalósítani. A felújításokról legyen beszámoló, tájékoztatás.

Vlasicsné Dörgönye Márta: Fontos a kommunikáció több szempontból is. A képviselők értesüljenek a megtett intézkedésekről, illetve dokumentálni is kell az intézkedéseket, mert egy esetleges állami támogatásnál kérhetik, hogy milyen energiahatékonysági intézkedéseket tett az önkormányzat. A szociális tűzifaprogram kapcsán korábban is jelezte, hogy hatékonyan kell a jogosultságokat vizsgálni - akár helyszíni szemlével is. Tartalékolni is lehetne bizonyos mennyiséget, mert nem tudhatjuk januárban, februárban ki kerül rendkívüli élethelyzetbe. Kéri a képviselőket, hogy gondolják át a felvetést.

Novák Ferenc: Egyetért a képviselőasszonnyal. Meg kell nézni más önkormányzatok gyakorlatát is, az energiatakarékossági intézkedések mellett látható példa, hogy az önkormányzatok segíteni próbálják a rendkívüli élethelyzetbe került rászorulókat.

Kötő Attila: Az energetikai aggódások teljesen jogosak. A kérdés a továbbiakban is az, hogy tudjuk-e kezelni pénzügyileg az energiaárrobbanást?

Dr. Szentgyörgyvölgyi Eszter: Az áram esetében még nem jött ajánlat a közbeszerzési eljárásban, a testületi döntésnek megfelelően féléves konstrukcióval számolunk, a gázra vonatkozóan sem rendelkezünk árra a következő évre.

Horváthné Juhász Barbara: Az idei évben várhatóan képződik annyi tartalék, hogy a jövő évet finanszírozzuk. Azonban meg kell fontolni az adóemelést lehetőségét, illetve összességében a bevételek növelését, illetve véleménye szerint konkrét intézkedések kellenek a működési költségek csökkentésére.

Kötő Attila: Adót csak úgy lehet emelni, ha be tudjuk mutatni a lakosságnak, hogy milyen költségcsökkentő intézkedéseket hajtott végre az önkormányzat, és még ezek mellett is szükséges az adó emelése a közszolgáltatások megfelelő színvonalú biztosítása érdekében.

Magyarné Kovács Judit: A művészeti csoportok például menjenek pénteken, szombaton a Látogatóközpontba, mert úgyis nyitva lesz.

Czirákiné Pakulár Judit: Lehet, hogy a Karos Korzót kellene bezárni és a Civil Házat kellene nyitva tartani a költségek miatt.

Novák Ferenc: Kiküldi az intézkedési tervet.

Czimondor Nándor: Lehet, hogy a Civil Házat kellene a Korzóra telepíteni.

Czirákiné Pakulár Judit: Nem feltétlenül. A Képviselői Portálhoz való hozzáférés további felülvizsgálatát kéri. Ő nem az adatokat szeretné megismerni, hanem a döntéseket.

Novák Ferenc: Tehát a Képviselői Portálhoz való hozzáférés további felülvizsgálata történjen meg. Mivel a nyílt ülésen tárgyalandó napirend nem volt, megköszönte a részvételt és az ülést 08,50 órakor bezárta.

Kmft.

Novák Ferenc Dr. Szentgyörgyvölgyi Eszter

Polgármester Jegyző

Czimondor Nándor Vlasicsné Dörgönye Márta

Jkv. hitelesítő Jkv. hitelesítő